Document ID: /roh_data/filtered/fineweb-2-filterrobots_roh.jsonl.gz/61679

La «Late Lounge Live» è in’emissiun crossmediala che dat ina plattafurma a chantaduras e musicists rumantschs per manar lur musica ora en l’entira Svizra. En la Lounge da RTR pon ils acts rumantschs preschentar sasez e lur musica live avant in public exclusiv limità. Igl è in mix tranter concert, intervista e discurs.
L’emprim osp è il Tuatschin Pascal Gamboni. Durant bun in’ura suna el chanzuns da ses vast repertori. Chanzuns da sias entschattas cun bands sco «Psychotronics», «Easy Walkers» ni era ils «Passiunai», tar ils hits da sia carriera da solo fin tar chanzuns resch novas da ses album actual. En in discurs cun il moderatur Elias Tsoutsaios raquinta el da sia carriera musicala e respunda era insaquantas dumondas dal public.
Dapli tar la «Late Lounge Live» chattais era sin www.rtr.ch/lll